Geen span is veilig in die meerdagreeks | Netwerk24
Geen span is veilig in die meerdagreeks
Deur Tinus van Staden 11 Januarie 2017 19:01
Theunis de Bruyn, Knights-kaptein, kan moontlik sy span in Kimberley teen die Dolphins aanvoer. Foto: Gallo Images
Wanneer die sewende ronde van wedstryde in die meerdagreeks Donderdag begin, kan geen span op sy louere rus nie.
Twee wedstryde wat verlede week geen uitslag opgelewer het nie, en die Cape Cobras se eerste oorwinning, het veroorsaak dat die reeks wawyd oop is.
Slegs tien ligapunte skei die Titans, wat eerste op die puntelys is, van die vyfde geplaaste Lions.
Die Titans, die verdedigende kampioen, se wedstryd verlede week in Bloemfontein teen die Knights, is weens swaar reën afgelas sonder dat 'n enkele aflewering afgestuur is.
Die Titans speel in Benoni teen die Lions, wat met ses paaltjies teen die Cobras in Oudtshoorn verloor het.
Hoewel Mark Boucher, die Titans se breier, verheug is dat sy span steeds boaan die puntelys is, gee hy toe die uitslag teen die Knights was nie ideaal nie.
" 'n Wedstryd wat onbeslis eindig, of een wat uitgereën het, plaas jou op die agtervoet," het Boucher Woensdag in 'n verklaring gesê.
"Ons is steeds boaan die puntelys, so ek is nie paniekerig nie. Hopelik bly die reën weg en kan ons met 'n paar goeie bonuspunte in Benoni wen," sê hy.
Geoffrey Toyana, die Lions se breier, was teleurgesteld in sy span se kolfvertoning in sy eerste beurt teen die Cobras, waarin die besoekers slegs 126 lopies kon aanteken. Hy het die versekering gegee dat hulle dié probleem probeer oplos het.
Titans 64.74 ligapunte
Die Knights se kaptein, Theunis de Bruyn, sal straks in Kimberley in aksie wees wanneer sy span teen die Dolphins speel.
Die Sentrale Streekspan is derde op die puntelys en die Dolphins tweede.
Nicky Bojé, Knights-breier, sê hy het nog nie gehoor of sy twee spelers in die Protea-groep, die snelbouler Duanne Olivier en De Bruyn, vrygestel gaan word om die Dolphins aan te durf nie.
"As ek so kyk, dink ek Duanne sal in die toets (teen Sri Lanka op die Wanderers) speel. As Theunis vrygestel gaan word om vir ons te speel, sal hy môreoggend (Donderdag) hoor en dan net by ons kom inval," sê Bojé.
Malibongwe Maketa sien die Warriors se wedstryd teen die Cobras in Oos-Londen as hul eerste van "vier eindstryde".
"Ek dink al die wedstryde van hier af, sal eindstryde vir ons wees. Met die spanne so naby aan mekaar op die puntelys, is daar geen plek vir foute nie," sê Maketa.